Meddelelse om præcisering af meddelelsen om indledning af en antidumpingprocedure vedrørende importen af visse former for polyvinylalkohol med oprindelse i Folkerepublikken Kina

(2019/C 378/08)

Den 30. juli 2019 offentliggjorde Kommissionen en meddelelse om indledning af en antidumpingundersøgelse vedrørende importen af visse former for polyvinylalkohol med oprindelse i Folkerepublikken Kina (1) (»meddelelsen af 30. juli 2019«).

I meddelelsen defineres den undersøgte vare således:

»Den vare, der er genstand for undersøgelsen, er visse former for PVA i form af homo-polymer harpiks med en viskositet (målt i 4 % opløsning) på mindst 3 mPa, men ikke over 61 mPa, og en hydrolysegrad på mindst 80,0 mol %, men ikke over 99,9 mol % (»den undersøgte vare«).«

Undersøgelsen har vist, at varedefinitionen, navnlig hvad angår metoden til måling af viskositet og hydrolysegrad, ikke var tilstrækkeligt præcis og kunne føre til fejlfortolkning og/eller fejlklassificering fra de nationale toldmyndigheders side. Endvidere kan økonomiske aktører have fejlfortolket definitionen og kan på dette grundlag have besluttet ikke at give sig til kende som interesserede parter. Varedefinitionen i indledningsmeddelelsen skal derfor præciseres nærmere med hensyn til, hvordan og på hvilke betingelser viskositeten og hydrolysegraden måles, og navnlig skal det præciseres, at viskositeten og hydrolysegraden begge måles i henhold til ISO 15023-2.

På denne baggrund præciserer Kommissionen præciserer således definitionen af den undersøgte vare.

Yderligere oplysninger er desuden blevet inkluderet i et notat til det dossier, der stilles til rådighed for interesserede parter.

1. Præcisering vedrørende den undersøgte vare

I afsnit 2 i meddelelsen af 30. juli 2019 defineres den undersøgte vare således:

»Den vare, der er genstand for undersøgelsen, er visse former for PVA i form af homo-polymer harpiks med en viskositet (målt i 4 % opløsning) på mindst 3 mPa, men ikke over 61 mPa, og en hydrolysegrad på mindst 80,0 mol %, men ikke over 99,9 mol % (»den undersøgte vare«).«

Som forklaret ovenfor har undersøgelsen vist, at denne definition ikke er tilstrækkelig detaljeret.

Derfor finder Kommissionen det hensigtsmæssigt at præcisere, at den vare, der er genstand for undersøgelsen, er:

»poly(vinylalkohol), også med indhold af ikkehydrolyserede acetatgrupper, i form af homo-polymer harpiks med en viskositet (målt i 4 % vandig opløsning ved 20 °C) på mindst 3 mPa, men ikke over 61 mPa og en hydrolysegrad på mindst 80,0 mol%, men ikke over 99,9 mol%, begge målt i henhold til ISO 15023-2.«

Til orientering er KN- og Taric-koderne for den undersøgte vare angivet nedenfor.

For at udelukke enhver tvivl bemærker Kommissionen, at denne præcisering ikke har nogen væsentlig betydning for Kommissionens analyse af den påståede dumping og skade, som fuldt ud dækker undersøgelsens anvendelsesområde.

2. KN- og Taric-koder

For at undgå yderligere misforståelser præciserer Kommissionen også de KN- og Taric-koder, som blev angivet udelukkende til orientering i første afsnit af afsnit 3 i meddelelsen af 30. juli 2019. Følgende koder omfatter den undersøgte vare: KN-kode ex 3905 30 00 (Taric-kode 3905300091).

KN-koderne og Taric-koderne angives som hidtil kun til orientering.

3. Fremgangsmåde

Interesserede parter, der mener, at de berøres af denne præcisering, eller som ikke har givet sig til kende, fordi de ikke har ment, at de var berørt af proceduren, bedes henvende sig til Kommissionen senest syv dage efter datoen for denne meddelelse for evt. at fremsætte bemærkninger og give sig til kende og, hvis de ønsker det, anmode om at få tilsendt et spørgeskema.

Henvendelse kan ske via en af nedenstående e-mailadresser:

TRADE-AD654-PVA-INJURY@ec.europa.eu

TRADE-AD654-PVA-DUMPING@ec.europa.eu

Eventuelle kommentarer og dokumenter, der indsendes som reaktion på denne meddelelse, og eventuelle yderligere oplysninger i denne sammenhæng vil indgå som en note i det dossier, der stilles til rådighed for interesserede parter.

(1) EUT C 256 af 30.7.2019, s. 4.